ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2944/97 υποβολή: Graham Watson (ELDR) προς την Επιτροπή (17 Σεπτεμβρίου 1997)

Θέμα: Διεθνές ποινικό δικαστήριο

Δεδομένων των υφισταμένων περιορισμών ως προς τη λειτουργία του Διεθνούς Δικαστηρίου, ποια είναι η στάση της Επιτροπής εν σχέσει με τις συζητήσεις που διεξάγονται επί του παρόντος με θέμα τη δημιουργία ενός διεθνούς ποινικού δικαστηρίου ακώλυτου από οποιοδήποτε βέτο εθνικής κυβέρνησης το οποίο θα είναι αρμόδιο για την ποινική δίωξη ατόμων που θεωρούνται υπεύθυνοι για γενοκτονίες, απρόκλητες επιθέσεις, εγκλήματα πολέμου και άλλα εγκλήματα κατά της ανθρωπότητας;

Συμφωνεί η Επιτροπή να παραχωρηθεί το δικαίωμα τόσο σε άτομα και ομάδες πολιτών όσο και σε εθνικές κυβερνήσεις και στο δημόσιο κατήγορο να παραπέμπουν υποθέσεις ενώπιον του δικαστηρίου;

Απάντηση του κ. Van den Broek εξ ονόματος της Επιτροπής (8 Οκτωβρίου 1997)

Η Επιτροπή είναι πεπεισμένη για την ανάγκη να δημιουργηθεί ένα διεθνές ποινικό δικαστήριο, επειδή τα γεγονότα των τελευταίων ετών έχουν δείξει ότι επείγει η δημιουργία ενός μόνιμου οργάνου το οποίο θα μπορέσει να παίξει σημαντικό ρόλο στην πρόληψη σοβαρών παραβιάσεων του διεθνούς ανθρωπιστικού δικαίου και των δικαιωμάτων του ανθρώπου και να παρέχει ένα σημαντικό μέσο ώστε να μην μένουν ατιμώρητοι όσοι προβαίνουν σε παρόμοιες πράξεις.

Η Επιτροπή δεν συμμετέχει στις διαπραγματεύσεις που έχουν αρχίσει για τη δημιουργία του διεθνούς ποινικού δικαστηρίου και δεν θεωρεί πρόσφορο να εκφράσει τη γνώμη της στο στάδιο αυτό για τις αρμοδιότητες αυτού του οργάνου.
ΓΡΑΠΤΗ ΕΡΩΤΗΣΗ E-2945/97 υποβολή: Cristiana Muscardini (NI) προς την Επιτροπή (17 Σεπτεμβρίου 1997)

Θέμα: Εσωτερική αγορά και «εσωτερικοί» μετανάστες

Σε ιταλό πολίτη που έχει μεταναστεύσει εδώ και 40 χρόνια στη Γερμανία, σύμβουλο της Περιφέρειας Veneto και ιδιοκτήτη οικίας στο δήμο καταγωγής του, όπου περνά τις διακοπές και μεταβαίνει κατά τις περιόδους ανάπαυσης, δεν επετράπη να ταξινομήσει εκ νέου το παλαιό αυτοκίνητό του και κατά μείζονα λόγο να ταξινομήσει νέο αυτοκίνητο, βάσει μιας εγκυκλίου «D.G. no 65», χωρίς άλλο προσδιορισμό, της 20ής Ιουνίου 1997, του Ιταλικού Υπουργείου Μεταφορών. Η εγκύκλιος αυτή «απαγορεύει» στους Ιταλούς που είναι εγγεγραμμένοι στο μητρώο των κατοίκων εξωτερικού να ταξινομούν και, επομένως, να κατέχουν αυτοκίνητα στην Ιταλία. Η Επιτροπή:

1. Γνωρίζει το περιεχόμενο της ανωτέρω εγκυκλίου;

2. Η απαγόρευση αυτή συμβιβάζεται με τις αρχές επί των οποίων βασίζεται η λειτουργία της εσωτερικής αγοράς;

3. Εφόσον γίνεται δεκτή η ελεύθερη κυκλοφορία και η ελεύθερη εγκατάσταση των προσώπων, γιατί καθορίζονται κατά διακριτικό τρόπο περιορισμοί στην ελεύθερη κυκλοφορία των εμπορευμάτων;

4. Πώς είναι δυνατόν το δικαίωμα της αγοράς και επομένως της κυριότητας να ρυθμίζεται στην εσωτερική αγορά από μια «εγκύκλιο» (και όχι από κάποιο νόμο) και να βασίζεται στην έννοια της κατοικίας;

5. Ποιές πρωτοβουλίες σκοπεύει να πάρει, ύστερα από τόσες συζητήσεις περί ευρωπαϊκής ιθαγένειας,

α) προκειμένου να αποτρέψει την περιέλευση του πολίτη ενός κράτους μέλους, ο οποίος κατοικεί σε άλλο κράτος μέλος της Ένωσης, σε δυσμενή θέση λόγω της ντε φάκτο αυτής κατάστασης και

β) προκειμένου να εξασφαλίσει ότι η «εσωτερική αγορά» θα είναι εσωτερική αγορά και για τον τομέα του αυτοκινήτου;

Απάντηση του κ. Monti εξ ονόματος της Επιτροπής (27 Οκτωβρίου 1997)

Η Επιτροπή δεν έχει λάβει γνώση της εγκυκλίου στην οποία αναφέρεται το Αξιότιμο Μέλος.

Η Επιτροπή έχει έρθει σε επαφή με τις ιταλικές αρχές προκειμένου να λάβει πληροφορίες σχετικά με το σύνολο της νομοθεσίας που εφαρμόζεται για το θέμα αυτό.

Εφόσον απαιτείται, θα εξετάσει το φάκελο στο πλαίσιο της διαδικασίας που προβλέπεται στο άρθρο 169 της συνθήκης ΕΚ.
ΓΡΑΠΤΗ ΕΡΩΤΗΣΗ E-2874/97 υποβολή: Kenneth Coates (GUE/NGL) προς την Επιτροπή (11 Σεπτεμβρίου 1997)

Θέμα: Ελεύθερη διακίνηση

Στο πλαίσιο των επιδομάτων ανεργίας στο Ηνωμένο Βασίλειο, οι άνεργοι μπορούν απλώς να εξακολουθήσουν να ζητούν το επίδομα όταν ταξιδεύουν στο «εξωτερικό» εντός του Ευρωπαϊκού Οικονομικού Χώρου μόνον όταν μεταβαίνουν εκεί για το συγκεκριμένο λόγο της εξεύρεσης εργασίας χωρίς να μπορούν να κάνουν διακοπές εντός ΕΟΚ ή να ταξιδέψουν για να παραστούν στην κηδεία μέλους της οικογενείας τους και να διατηρήσουν το επίδομα αυτό. Οι περιορισμοί αυτοί δεν εφαρμόζονται στους απασχολούμενους και αυτοαπασχολούμενους.

Τί μπορεί να κάνει η Επιτροπή για τη διάκριση αυτή σε βάρος ανέργων πολιτών της Ε.Ε. που διαμένουν στο Ηνωμένο Βασίλειο το οποίο δεν συμμορφούται με τη διάταξη περί «εγγύησης εντός της Κοινότητας της ίσης μεταχείρισης στο πλαίσιο των διαφόρων εθνικών νομοθεσιών...»;

Απάντηση του κ. Flynn εξ ονόματος της Επιτροπής (15 Οκτωβρίου 1997)

Δυνάμει των κανονισμών περί επιδόματος για τα άτόμα που αναζητούν εργασία του 1996, κάποιος αιτών δικαιούται άδειας δύο εβδομάδων χωρίς απώλεια του δικαιώματος ή κυρώσεις υπό ορισμένους όρους. Συγκεκριμένα, προκειμένου να αποκτήσει το δικαίωμα αυτό, το άτομο πρέπει τόσο να αναζητεί ενεργά απασχόληση όσο και να είναι διαθέσιμο για εργασία. Δυνάμει του κανονισμού (19(1)(p) («Συνθήκες υπό τις οποίες κάποιος θεωρείται ως ενεργώς αναζητών εργασία») κάποιος αιτών πρέπει να θεωρείται ως ενεργώς αναζητών εργασία για δύο εβδομάδες κατ' ανώτατο όριο, ακόμη και αν δεν αναζητεί ουσιαστικά απασχόληση, επειδή είναι σε άδεια, υπό την προϋπόθεση ότι παραμένει διαθέσιμος για απασχόληση. Ως εκ τούτου, ο αρμόδιος υπάλληλος του γραφείου απασχόλησης πρέπει να αποφασίσει εάν ο αιτών εξακολουθεί να είναι διαθέσιμος για απασχόληση, προκειμένου να συνεχίσει να λαμβάνει το επίδομα αυτό, ενώ εάν ο αιτών κάνει τις διακοπές του εκτός του Ηνωμένου Βασιλείου δεν θεωρείται ότι είναι διαθέσιμος για εργασία.

Το ότι ο άνεργος μπορεί να δικαιούται επιδόματος ανεργίας μόνο εφόσον αναζητά εργασία σε κάποιο άλλο κράτος μέλος βάσει των όρων που αναφέρονται στο άρθρο 69 του κανονισμού (ΕΟΚ) αριθ. 1408/71 περί εφαρμογής των συστημάτων κοινωνικής ασφάλισης στους μισθωτούς και τις οικογένειές τους που διακινούνται εντός της Κοινότητας ((Όπως ενημερώθηκε με τον κανονισμό (ΕΚ) αριθ. L 118/97 - ΕΕ 28, 30.1.1997, όπως τροποποιήθηκε για τελευταία φορά από τον κανονισμό (ΕΚ) αριθ. 1290/97 - ΕΕ L 176, 1.7.1997. )) είναι σύμφωνο με το θεμελιώδες δικαίωμα της ίσης μεταχείρισης και των ελευθεριών που προβλέπονται από τη συνθήκη ΕΚ ((Απόφαση του Ευρωπαϊκού Δικαστηρίου της 16.5.1991. Υπόθεση C-272/90, Van Noorden, 1991, I, σ. 2543. )).
ΓΡΑΠΤΗ ΕΡΩΤΗΣΗ P-2933/97 υποβολή: Gary Titley (PSE) προς την Επιτροπή (5 Σεπτεμβρίου 1997)

Θέμα: Εργασιακή απασχόληση παιδιών στην Ευρωπαϊκή Ένωση

Μπορεί η Επιτροπή να παράσχει στατιστικά στοιχεία σχετικά με το πόσα παιδιά ηλικίας κάτω του προβλεπόμενου ορίου ολοκλήρωσης της υποχρεωτικής σχολικής φοίτησης εργάζονται με πληρες ή μειωμένο ωράριο στην Ευρωπαϊκή Ένωση, καθώς και στοιχεία για τον συνολικό αριθμό σε κάθε κράτος μέλος;

Απάντηση του κ. de Silguy εξ ονόματος της Επιτροπής (8 Οκτωβρίου 1997)

Η Επιτροπή δεν διαθέτει στατιστικά στοιχεία σχετικά με την εργασία ατόμων τα οποία δεν έχουν συμπληρώσει το προβλεπόμενο όριο ολοκλήρωσης της υποχρεωτικής σχολικής φοίτησης. Στα πλαίσια της έρευνας σχετικά με το εργατικό δυναμικό (κύρια πηγή πληροφοριών για την απασχόληση), δεν τίθενται ερωτήματα που αναφέρονται στην απασχόληση ατόμων κάτω των 15 ή 16 ετών (σύμφωνα με τα κράτη μέλη).
ΓΡΑΠΤΗ ΕΡΩΤΗΣΗ E-3037/97 υποβολή: Amedeo Amadeo (NI) προς την Επιτροπή (1 Οκτωβρίου 1997)

Θέμα: Εισαγωγή διακρίσεων λόγω ύψους

Είναι αστείο, στην Ευρώπη του 2000, όπου η Ευρωπαϊκή Κοινότητα μάχεται εδώ και 50 χρόνια για την κατάργηση των διακρίσεων λόγω φύλου, φυλής, εθνικής και κοινωνικής προέλευσης, μειωμένης κινητικότητας, σεξουαλικών προτιμήσεων, θρησκευτικού δόγματος, κ.τ.λ., σημειώνονται επεισόδια διακρίσεων λόγω ύψους.

Στην Ιταλία, ένας νέος πτυχιούχος της Ιατρικής Σχολής ζήτησε με κανονική αίτηση να γίνει δεκτός στη Σχολή Εφέδρων Αξιωματικών για να υπηρετήσει τη στρατιωτική του θητεία. Απορρίφθηκε διότι είχε ύψος 1,63 μέτρα και όχι 1,65 όπως έχει καθορισθεί αυθαιρέτως.

Απόδειξη ότι ο μέλλων νεοσύλλεκτος έχει τέλειες επιδόσεις είναι το γεγονός ότι στρατολογήθηκε στο σώμα των αλεξιπτωτιστών ως απλός οπλίτης.

Ζητείται ως εκ τούτου από την Επιτροπή να παρέμβει στα κράτη μέλη ώστε να μην επαναληφθούν παρόμοιες σοβαρές περιπτώσεις άρνησης σε ό,τι αφορά την ισότητα των δικαιωμάτων των πολιτών (Ο ιατρός στον οποίον αναφέρομαι είναι ο Dr. Andrea POMESANO από το Μπέργκαμο της Ιταλίας).

Απάντηση του κ. Flynn εξ ονόματος της Επιτροπής (10 Νοεμβρίου 1997)

Η Επιτροπή δεν είναι αρμόδια για την εξέταση του θέματος που παρουσιάζει ο κ. βουλευτής.

Πράγματι, λαμβάνοντας υπόψη τη σημερινή κατάσταση του κοινοτικού δικαίου, τα θέματα που αφορούν τη στρατιωτική θητεία υπάγονται αποκλειστικά στην αρμοδιότητα των κρατών μελών.
ΓΡΑΠΤΗ ΕΡΩΤΗΣΗ E-3079/97 υποβολή: Jesϊs Cabezσn Alonso (PSE) προς την Επιτροπή (2 Οκτωβρίου 1997)

Θέμα: Διάλογος με την Κούβα

Διαθέτει η Επιτροπή αρκετά στοιχεία ώστε, αξιολογώντας την πολιτική και οικονομική κατάσταση στην Κούβα, να κάνει δυνατή την περαιτέρω ανάπτυξη του διαλόγου με τις κουβανικές αρχές, που θα μπορούσε να έχει ως κατάληξη μια ενδεχόμενη εντολή διερεύνησης των δυνατοτήτων σύναψης Συμφωνίας Συνεργασίας μεταξύ της Ευρωπαϊκής Ένωσης και της Κούβας;

Απάντηση του κ. Marνn εξ ονόματος της Επιτροπής (22 Οκτωβρίου 1997)

Η κοινή θέση της Ένωσης σχετικά με την Κούβα, που υιοθέτησε το Συμβούλιο στις 2 Δεκεμβρίου 1996 ((ΕΕ L 322 της 12.12.1996. )) και επανέλαβε στις 26 Ιουνίου 1997, καθώς και η έκθεση της Προεδρίας σχετικά με την εφαρμογή της κοινής θέσης, που εγκρίθηκε με την ίδια ευκαιρία, προβλέπουν ρητώς αφενός την εντατικοποίηση του διαλόγου με τις κουβανικές αρχές και με όλους τους τομείς της κουβανικής κοινωνίας και, αφετέρου τη συνέχιση της χορήγησης ανθρωπιστικής συνδρομής και την οικονομική συνεργασία με στόχο την υποστήριξη των μεταρρυθμίσεων.

Εντούτοις, στα δύο προαναφερθέντα κείμενα η παροχή «πλήρους» συνεργασίας, ήτοι της ίδιας μορφής με εκείνη που παρέχεται στις άλλες χώρες της Λατινικής Αμερικής στο πλαίσιο συμφωνιών συνεργασίας, συνδέεται με την επίτευξη πραγματικής προόδου στον τομέα των δικαιωμάτων του ανθρώπου και των θεμελιωδών ελευθεριών.

Είναι ανάγκη να σημειωθεί ότι τέτοια πρόοδος δεν έχει καταγραφεί κατά τους τελευταίους μήνες. Διαπιστώνεται, αντιθέτως, περαιτέρω σκλήρυνση της κουβανικής πολιτικής, ιδίως όσον αφορά την αντιμετώπιση των αντιφρονούντων, και επιβράδυνση των μεταρρυθμίσεων.

Ως συνέπεια αυτής της εξέλιξης, φαίνεται ότι προς το παρόν δεν πληρούνται οι προϋποθέσεις, ώστε να ζητηθεί η ανάθεση εντολής με στόχο την ενδεχόμενη σύναψη συμφωνίας συνεργασίας μεταξύ της Ευρωπαϊκής Ένωσης και της Κούβας.
ΓΡΑΠΤΗ ΕΡΩΤΗΣΗ E-2871/97 υποβολή: Kenneth Coates (GUE/NGL) προς την Επιτροπή (11 Σεπτεμβρίου 1997)

Θέμα: Ελεύθερη διακίνηση

Ποιά είναι η πρόοδος όσον αφορά το στόχο του Κοινωνικού Ταμείου «για βελτίωση των δυνατοτήτων απασχόλησης των εργαζομένων και προώθηση της γεωγραφικής και επαγγελματικής τους κινητικότητας μέσα στην Κοινότητα...», ιδίως για τους ανέργους για μεγάλο χρονικό διάστημα, διευκολύνοντας την ενσωμάτωση στον εργασιακό βίο των νέων και των ατόμων που εκτίθενται σε αποκλεισμό από την αγορά εργασίας;

Απάντηση του κ. Flynn εξ ονόματος της Επιτροπής (15 Οκτωβρίου 1997)

Οι ευρύτεροι στόχοι του Ευρωπαϊκού Κοινωνικού Ταμείου (ΕΚΤ) όπως ορίζονται στο άρθρο 123 της Συνθήκης ΕΚ και μνημονεύονται από το αξιότιμο μέλος του Κοινοβουλίου έχουν καθορισθεί από τον κανονισμό (ΕΟΚ) αριθ. 2084/93 του Συμβουλίου που τροποποιεί τον κανονισμό (ΕΟΚ) αριθ. 4255/88 («κανονισμός του ΕΚΤ») ((ΕΕ L 193, 31.7.1993 )). Ο κανονισμός αυτός παραθέτει στο άρθρο 1 τις ενέργειες που «θα υποστηρίζει» το ΕΚΤ, στις οποίες συμπεριλαμβάνονται σε ό,τι αφορά το στόχο 3, η διευκόλυνση της επαγγελματικής ένταξης των μακροχρόνια ανέργων και των νέων, η προώθηση της ένταξης εκείνων που απειλούνται με αποκλεισμό από την αγορά εργασίας, η προώθηση των ίσων ευκαιριών για άνδρες και γυναίκες στην αγορά εργασίας, και σε ό,τι αφορά το στόχο 4, η διευκόλυνση της προσαρμογής των εργαζομένων, ειδικά εκείνων που απειλούνται από ανεργία, στις βιομηχανικές αλλαγές και τις αλλαγές των συστημάτων παραγωγής.

Η πρόοδος κατά την επίτευξη των ανωτέρω στόχων καταγράφεται κάθε χρόνο στις εκθέσεις για τα διαρθρωτικά ταμεία, από τις οποίες η 7η ετήσια έκθεση για τα διαρθρωτικά ταμεία το 1995 ((COM(96) 502 τελικό )) δημοσιεύτηκε το Σεπτέμβριο του 1996. Περισσότερες λεπτομέρειες για τις λειτουργίες του ΕΚΤ, και σε ό,τι αφορά την ενσωμάτωση των λειτουργιών του στο γενικό πλαίσιο των λειτουργιών των διαρθρωτικών ταμείων, μπορεί να βρει κανείς στην πρώτη έκθεση για την Οικονομική και Κοινωνική Συνοχή ((COM(96) 542 )).
ΓΡΑΠΤΗ ΕΡΩΤΗΣΗ E-2888/97 υποβολή: Glyn Ford (PSE) προς το Συμβούλιο (16 Σεπτεμβρίου 1997)

Θέμα: Θάνατος του Αιδεσιμώτατου Yusefi στο Ιράν τον Σεπτέμβριο του 1996

Μπορεί το Συμβούλιο να παράσχει πληροφορίες σχετικά με τη δράση που έχει αναλάβει μετά τη δολοφονία του Αιδεσιμώτατου Yusefi, ιερέα των ιρανικών «Συνελεύσεων του Θεού», στο Ιράν τον Σεπτέμβριο του 1996;

Γνωρίζει το Συμβούλιο ότι ο Αιδεσιμώτατος Yusefi πιθανώς δολοφονήθηκε εξαιτίας των χριστιανικών του πεποιθήσεων; Δεν συνιστά αυτό παραβίαση των ανθρωπίνων δικαιωμάτων;

Απάντηση (26 Νοεμβρίου 1997)

Ο Mohammad Yusefi, ο οποίος βαφτίστηκιε χριστικανός σε ηλικία 24 ετών και ήταν πάστορας χριστιανικού δόγματος στο Ιράν, βρέθηκε νεκρός στις 28 Σεπτεμβρίου 1996 κοντά στην ιδιαίτερη πατρίδα του Sari στην επαρχία Mazandaran. Από τα προαναφερθέντα για τις συνθήκες θανάτου του φάνηκε ότι ενδέχεται να έχει δολοφονηθεί και ορισμένα άτομα κρατούνται για ανάκριση.

Η Ευρωπαϊκή Ενωση έθιξε το θέμα του κ. Yusefi στις ιρανικές αρχές στο πλαίσιο του κριτικού διαλόγου ΕΕ-Ιράν, ο οποίος έως τον Απρίλιο του 1997 χρησίμευσε ως πλαίσιο μεταξύ άλλων, για την συζήτηση για τα ανθρώπινα δικαιώματα με το Ιράν.

Επιπλέον, η Ενωση και τα κράτη μέλη της διαδραματίζουν ενεργό ρόλο στις εργασίες της Επιτροπής του ΟΗΕ για τα ανθρώπινα δικαιώματα και της Τρίτης Επιτροπής στη Γενική Συνέλευση του ΟΗΕ, που είναι τα κυριότερα διεθνή πλαίσια για την εξέταση της κατάστασης των δικαιωμάτων του ανθρώπου στο Ιράν.
ΓΡΑΠΤΗ ΕΡΩΤΗΣΗ E-2875/97 υποβολή: Kenneth Coates (GUE/NGL) προς την Επιτροπή (11 Σεπτεμβρίου 1997)

Θέμα: Ελεύθερη διακίνηση

Ο κ. Alan Howarth, ομιλώντας εξ ονόματος της βρετανικής κυβέρνησης, αναφέρει ότι «... γενικά η νομοθεσία δεν επιτρέπει την καταβολή του επιδόματος ανεργίας κατά τα χρονικά διαστήματα που ο άνεργος απουσιάζει από τη Μεγάλη Βρετανία και τούτο γιατί το επίδομα καταβάλλεται σε άτομα που πληρούν ορισμένους εργασιακούς όρους και όρους αγοράς... Η απουσία στο εξωτερικό δεν επιτρέπει στα εν λόγω άτομα να πληρούν τους όρους αυτούς».

Δεν αντιβαίνουν οι διατάξεις αυτές περί επιδόματος ανεργίας τη Συνθήκη για την Ευρωπαϊκή Ένωση, Άρθρο 8α (1) που αναφέρει ότι «Κάθε πολίτης της Ένωσης έχει το δικαίωμα να κυκλοφορεί και να διαμένει ελεύθερα στο έδαφος των κρατών μελών...»;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις Ε-2873/97 και E-2875/97 (2 Οκτωβρίου 1997)

Τα συστήματα κοινωνικής ασφάλισης των κρατών μελών συντονίζονται από τους κανονισμούς του Συμβουλίου (ΕΟΚ) αριθ. 1408/71 και 574/72 ((Όπως έχουν τροποποιηθεί από τον κανονισμό (ΕΟΚ) αριθ. 118/97 (ΕΕ L 28 της 30.1.1997), ο οποίος τροποποιήθηκε πρόσφατα από τον κανονισμό (ΕΟΚ) αριθ. 1290/97 (ΕΕ L 176 της 1.7.1997). )). Οι κανονισμοί αυτοί προβλέπουν το δικαίωμα εξαγωγής συγκεκριμένων παροχών κοινωνικής ασφάλισης για άτομα που κατοικούν σε ένα άλλο κράτος μέλος. Πρέπει όμως να σημειωθεί ότι βάσει του άρθρου 69 του κανονισμού (ΕΟΚ) αριθ. 1408/71, το δικαίωμα εξαγωγής του επιδόματος ανεργίας περιορίζεται σε μια περίοδο τριών μηνών και παρέχεται μόνο όταν το εν λόγω άτομο επιθυμεί να αναζητήσει εργασία σε ένα άλλο κράτος μέλος.

Το σύστημα αυτό έχει επικυρωθεί και από το Ευρωπαϊκό Δικαστήριο, με την αιτιολόγηση ότι το δικαίωμα σε επίδομα ανεργίας συνδέεται με την απασχολησιμότητα και ότι ο δικαιούχος πρέπει να είναι διαθέσιμος να εργαστεί στο αντίστοιχο κράτος μέλος. Επιβάλλοντας προϋποθέσεις για τις διευκολύνσεις που παρέχονται σε άνεργους που αναζητούν εργασία, η κοινοτική νομοθεσία έκανε χρήση των διακριτικών αρμοδιοτήτων της, όσον αφορά την εφαρμογή της ελεύθερης κυκλοφορίας των εργαζομένων ((Απόφαση του Ευρωπαϊκού Δικαστηρίου της 8.4.1992, υπόθεση C-62/91, Gray, Συλλογή 1992, Ι-2737. )).

Παρ' όλα αυτά, η Επιτροπή είναι της άποψης ότι η περίοδος των τριών μηνών πρέπει να επεκταθεί, λαμβανομένου υπόψη του γεγονότος ότι, λόγω της κατάστασης της αγοράς εργασίας, απαιτείται μεγαλύτερη χρονική περίοδος για την εξεύρεση εργασίας. Για το λόγο αυτό έχει ήδη προτείνει, το 1980, την επέκταση αυτής της περιόδου ((ΕΕ C 189 της 9.7.1980. )). Η πρόταση αυτή υποβλήθηκε εκ νέου, σε τροποποιημένη μορφή, τον Ιανουάριο του 1996 ((ΕΕ C 68 της 6.3.1996. ))
ΓΡΑΠΤΗ ΕΡΩΤΗΣΗ E-2353/97 υποβολή: Roberta Angelilli (NI) προς την Επιτροπή (10 Iουλίου 1997)

Θέμα: Ο ρόλος της ενημέρωσης σε ό,τι αφορά τα συμβάντα στην ιταλική ειρηνευτική αποστολή στη Σομαλία

Τελευταία στην Ιταλία πολλά ακούστηκαν από τα μέσα μαζικής ενημέρωσης σχετικά με σκάνδαλο που συνδέεται με ισχυρισμούς για βασανισμούς και καταπιέσεις εκ μέρους Ιταλών στρατιωτών εις βάρος του άμαχου πληθυσμού της Σομαλίας κατά τη διάρκεια της διεθνούς ειρηνευτικής αποστολής στη Σομαλία «Restore Hope». Πέραν από το να διαπιστώσουν κατά πόσο ευθύνονται μεμονωμένα άτομα για επεισόδια βίας που αντίκεινται σαφώς στο ανθρωπιστικό πνεύμα της αποστολής, ευθύνη που οπωσδήποτε θα αποδειχθεί μέσω της συνήθους δικαστικής οδού στο αρμόδιο στρατοδικείο, τα ιταλικά μέσα μαζικής ενημέρωσης αντιμετώπισαν τα συμβάντα με υπερβολική δόση συγκινησιακής φόρτισης αποδίδοντας συχνά πολλή σημασία σε μη έγκυρες και ανεύθυνες πηγές και αναμειγνύοντας πολλές φορές στο σκάνδαλο αυτό όλους τους συμμετέχοντες στην ανθρωπιστική αποστολή με κίνδυνο να δυσφημισθούν ανεπανόρθωτα οι ιταλικές ένοπλες δυνάμεις. Το ανωτέρω περιστατικό είναι πολύ ενδεικτικό του κεντρικού ρόλου που διαδραματίζουν τα μέσα ενημέρωσης στη σύγχρονη κοινωνία: δημιουργήθηκε η εντύπωση ότι, από τη μία μέρα στην άλλη, μία ειρηνευτική αποστολή μετατράπηκε σε θέατρο ατέλειωτων βασανισμών και καταπιέσεων. Όλα αυτά επιβάλλουν σκέψη όσον αφορά τον ρόλο των μέσων ενημέρωσης: χωρίς να θιγεί το δικαίωμα της ελευθερίας ενημέρωσης, πρέπει να βρεθούν τα μέσα που εξασφαλίζουν το δικαίωμα του ευρέως κοινού στην ορθή ενημέρωση, μία ενημέρωση απηλλαγμένη από στοιχεία φανατισμού και αλόγιστης συγκινησιακής φόρτισης, μία ενημέρωση που δεν καταντά όργανο ορισμένων για συγκεκριμένους στόχους, τόσο σε ό,τι αφορά θέματα εθνικού συμφέροντος, όσο και σε ό,τι αφορά ζητήματα μεμονωμένων ατόμων. Μία σκέψη που να εστιάζεται στην ανάγκη να εξασφαλισθεί στον κάθε πολίτη το δικαίωμα να μπορεί να προστατεύεται από διαπομπεύσεις και από τον χλευασμό μέσω της τηλεόρασης.

Λαμβάνοντας υπόψη τα ανωτέρω, ερωτάται η Επιτροπή:

1. Ποία είναι η γνώμη της για τα συμβάντα αυτά;

2. Έχει εξετασθεί σε ευρωπαϊκό πλαίσιο το θέμα του ήθους και της ορθότητας της πληροφόρησης και, σε καταφατική περίπτωση, ποιά είναι τα πρακτικά αποτελέσματα της ενέργειας αυτής;

Απάντηση του κ. Pinheiro εξ ονόματος της Επιτροπής (24 Οκτωβρίου 1997)

Η Επιτροπή παρακολούθησε τις πληροφορίες που δημοσιεύτηκαν στον τύπο σχετικά με τις καταγγελίες περιπτώσεων κακομεταχείρισης Σομαλών στο πλαίσιο της αποστολής των Ηνωμένων Εθνών «Restore Hope».

Η Επιτροπή εκτιμά ότι, σε περίπτωση που αποδειχθεί αληθινή μία τέτοιου είδους συμπεριφορά, πρέπει να καταδικαστεί. Ωστόσο, δεν θα πρέπει να λησμονηθούν τα θετικά αποτελέσματα της αποστολής των Ηνωμένων Εθνών και ο ουσιαστικός ρόλος που διαδραμάτισαν η Ένωση και οι δυνάμεις των χωρών που συμμετείχαν σε αυτή την αποστολή.
ΓΡΑΠΤΗ ΕΡΩΤΗΣΗ E-3136/97 υποβολή: Rijk van Dam (I-EDN) προς την Επιτροπή (13 Οκτωβρίου 1997)

Θέμα: Η ελευθερία άσκησης θρησκευτικών καθηκόντων στο Μαρόκο

Απαντώντας στην ερώτηση Ε-1759/96 του κ. van der Waal σχετικά με την παραβίαση των δικαιωμάτων θρησκευτικής μειονότητας στο Μαρόκο, η Επιτροπή ανέφερε ότι δεν θα παραλείψει να γνωστοποιήσει στις αρχές του Μαρόκου την ανησυχία της σχετικά με το σεβασμό των ανθρωπίνων δικαιωμάτων.

Δύο χριστιανοί, ένας Αμερικάνος (Timothy Lamb) και ένας Νοτιοκορεάτης (Joohyun Ahn) συνελήφθησαν πρόσφατα στη Φέζ, στο Μαρόκο και κατόπιν απελάθηκαν μετά από ολιγοήμερη κράτηση, με την κατηγορία του προσηλυτισμού, τούτο δε ενώ δεν είχαν χρησιμοποιήσει κανένα τέχνασμα για τον προσηλυτισμό μωαμεθανού. Πραγματοποιηθείσα έρευνα επέτρεψε μόνο την ανακάλυψη οπτικοακουστικού υλικού που περιλάμβανε χριστιανικό μήνυμα, καθώς και μερικά τεύχη της Βίβλου στα αραβικά. Πληροφορούμαστε ότι δικαστής της Φεζ πρότεινε στον Lamb να ασπασθεί την ισλαμική θρησκεία έναντι της απελευθέρωσής του. Δεν δόθηκε στον κ. Lamb η δυνατότητα να συνεννοηθεί με τη πρεσβεία του, ούτε να ζητήσει τη βοήθεια δικηγόρου.

1. Μπορεί να επιβεβαιώσει η Επιτροπή τις ως άνω πληροφορίες και συμμερίζεται η Επιτροπή την άποψη ότι η εν λόγω παρέμβαση των δικαστικών αρχών του Μαρόκου αντιβαίνει τόσο προς το δικαίωμα ελεύθερης άσκησης των θρησκευτικών καθηκόντων, όσο και προς το δικαίωμα σε έντιμη δίκη;

2. Είναι διατεθειμένη η Επιτροπή να υποδείξει στις μαροκινές αρχές ότι οι εν λόγω ενέργειες παραβιάζουν προς τη συμφωνία σύνδεσης που έχει συναφθεί μεταξύ της Ευρωπαϊκής Ένωσης και του Μαρόκου και να εκφράσει τις ανησυχίες της σχετικά με την κατάσταση των χριστιανικών μειονοτήτων στην εν λόγω χώρα;

Απάντηση του κ. Marin εξ ονόματος της Επιτροπής (3 Νοεμβρίου 1997)

1. Η Επιτροπή δεν είναι σε θέση να επιβεβαιώσει τις πληροφορίες που περιέχονται στην ερώτηση του Αξιότιμου Μέλους του Κοινοβουλίου.

2. Οσον αφορά τα βασικά ερωτήματα που θέτει το Αξιότιμο Μέλος του Κοινοβουλίου, θα μπορούσε να ανατρέξει στην απάντηση που έδωσε η Επιτροπή στη γραπτή ερώτηση Ε-1759/96 του κ. van der Waal ((ΕΕ C 345 της 15.11.1996. )).
ΓΡΑΠΤΗ ΕΡΩΤΗΣΗ E-2568/97 υποβολή: Glyn Ford (PSE) προς το Συμβούλιο (28 Iουλίου 1997)

Θέμα: Πρωτόκολλο περί ασύλου

Προβλέπεται ότι το πρωτόκολλο, το οποίο εγκρίθηκε στη Διάσκεψη Κορυφής του Άμστερνταμ και περιορίζει την δυνατότητα των πολιτών της ΕΕ να ζητήσουν άσυλο σε άλλες χώρες της ΕΕ, θα αναστέλλεται σε περίπτωση εσωτερικής διαμάχης ή διαμάχης μεταξύ δύο ή περισσοτέρων κρατών όπου ενέχονται χώρες της Ευρωπαϊκής Ένωσης;

Κοινή απάντηση στις γραπτές ερωτήσεις Ε-2568/97 και Ε-2569/97 (7 Νοεμβρίου 1997)

Στο παρόν στάδιο, το Συμβούλιο δεν κρίνει σκόπιμο να ερμηνεύσει το εν λόγω πρωτόκολλο, δεδομένου ότι η Συνθήκη, της οποίας μέρος αποτελεί το πρωτόκολλο, δεν έχει ακόμα τεθεί σε ισχύ.